CELEX: 32022R0150
Language: bg
Date: 2021-11-17 00:00:00
Title: Делегиран регламент (ЕС) 2022/150 на Комисията от 17 ноември 2021 година за изменение на Регламент (ЕО) № 32/2000 на Съвета по отношение на обема на херинга, който може да бъде внасян в рамките на тарифна квота 09.0006

4.2.2022   
               
               
                  BG
               
               
                  Официален вестник на Европейския съюз
               
               
                  L 25/9
               
            
         ДЕЛЕГИРАН РЕГЛАМЕНТ (ЕС) 2022/150 НА КОМИСИЯТА
         от 17 ноември 2021 година
         за изменение на Регламент (ЕО) № 32/2000 на Съвета по отношение на обема на херинга, който може да бъде внасян в рамките на тарифна квота 09.0006
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 32/2000 на Съвета от 17 декември 1999 г. за откриване и управление на тарифни квоти на Общността, обвързани в ГАТТ, както и на някои други тарифни квоти на Общността, и за установяване на подробни правила във връзка с уточняването на квотите и за отмяна на Регламент (ЕО) № 1808/95 на Съвета (1), и по-специално член 10а от него,
         като има предвид, че:
         
                     (1)
                  
                  
                     Със Споразумението под формата на размяна на писма между Европейския съюз и Кралство Норвегия съгласно член XXVIII от Общото споразумение за митата и търговията (ГАТТ) от 1994 г. във връзка с изменението на отстъпките за всички тарифни квоти, включени в списъка CLXXV на ЕС, вследствие на оттеглянето на Обединеното кралство от Европейския съюз (наричано по-нататък „Споразумението“), сключено с Решение (ЕС) 2021/803 на Съвета (2), се изменя тарифна квота за херинга по отношение на обема на вноса. Споразумението влезе в сила на 10 май 2021 г.
                  
               
                     (2)
                  
                  
                     Това изменение следва да бъде отразено в Регламент (ЕО) № 32/2000.
                  
               
                     (3)
                  
                  
                     Поради това Регламент (ЕО) № 32/2000 следва да бъде съответно изменен.
                  
               
                     (4)
                  
                  
                     Предвид необходимостта споразумението да започне да се прилага по спешност, настоящият регламент следва да влезе в сила в деня на публикуването му в Официален вестник на Европейския съюз. Тъй като изменението, направено с настоящия регламент, се прилага за периода на тарифната квота, който е текущ към деня на влизането му в сила, за този период е необходимо да се установят преходни разпоредби,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Изменение на Регламент (ЕО) № 32/2000
            В приложение I към Регламент (ЕО) № 32/2000 в реда за пореден номер 09.0006 в колоната, озаглавена „Размер на квотата“, обемът „31 888 тона“ се заменя с „33 496 тона“.
         
         
            Член 2
            Преходни разпоредби за текущия период на тарифната квота
            
               1.   Обемът, наличен за оставащия период на тарифната квота, който е текущ към деня на влизане в сила на настоящия регламент, е разликата между обема на квотата, изменен с настоящия регламент, и обема на квотата, който вече е разпределен преди датата на влизане в сила на настоящия регламент.
            
            
               2.   Ако при влизането в сила на настоящия регламент квотата, приложима към 3 февруари 2022 г., е изчерпана, новият наличен обем на квотата се разпределя на операторите съгласно хронологичния ред на датите на приемане на техните митнически декларации за допускане за свободно обращение. На операторите, които са внесли стоките си извън квотата преди влизането в сила на настоящия регламент, се възстановява, по тяхно искане и доколкото балансът по тарифната квота позволява това, разликата във вече платеното мито.
            
         
         
            Член 3
            Влизане в сила
            Настоящият регламент влиза в сила в деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 17 ноември 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 5, 8.1.2000 г., стр. 1.
         
            (2)  Решение (ЕС) 2021/803 на Съвета от 10 май 2021 г. за сключване от името на Съюза на Споразумение под формата на размяна на писма между Европейския съюз и Кралство Норвегия съгласно член XXVIII от Общото споразумение за митата и търговията (ГАТТ) от 1994 г. във връзка с изменението на отстъпките за всички тарифни квоти, включени в списъка CLXXV на ЕС, вследствие на оттеглянето на Обединеното кралство от Европейския съюз (ОВ L 181, 21.5.2021 г., стр. 1).